Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στο πλαίσιο του Συμβουλίου υπουργών ΑΚΕ-ΕΚ ενόψει της έκδοσης απόφασης σχετικά με την έγκριση του εσωτερικού κανονισμού της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με απόφαση της 27ης Ιουλίου 2000 [1], το Συμβούλιο υπουργών ΑΚΕ-ΕΚ έθεσε σε πρόωρη εφαρμογή, με ισχύ από τις 2 Αυγούστου 2000, το μεγαλύτερο μέρος των διατάξεων της συμφωνίας εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000.

[1] ΕΕ L 195 της 1.8.2000, σ. 46.

Το άρθρο 83 παράγραφος 1 της συμφωνίας ΑΚΕ-ΕΚ συστήνει, στο πλαίσιο του Συμβουλίου υπουργών ΑΚΕ-ΕΚ, επιτροπή συνεργασίας ΑΚΕ-ΕΚ για τη χρηματοδότηση της ανάπτυξης.

Σύμφωνα με την παράγραφο 4 του εν λόγω άρθρου, το Συμβούλιο υπουργών ΑΚΕ-ΕΚ πρέπει να θεσπίσει τον εσωτερικό κανονισμό αυτής της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης, περιλαμβάνοντας κυρίως τους όρους εκπροσώπησης και τον αριθμό των μελών της επιτροπής, τους κανόνες διεξαγωγής των συσκέψεων και τους όρους άσκησης της προεδρίας.

Είναι, επομένως, αναγκαίο να καθοριστεί η θέση της Κοινότητας σχετικά με την έγκριση του εν λόγω εσωτερικού κανονισμού ενόψει της έκδοσης απόφασης στο πλαίσιο του Συμβουλίου υπουργών ΑΚΕ-ΕΚ. Προς το σκοπό αυτό, η Επιτροπή υποβάλλει την παρακάτω πρόταση απόφασης του Συμβουλίου.

Η έγκριση του εσωτερικού αυτού κανονισμού θα επιτρέψει στην επιτροπή συνεργασίας για τη χρηματοδότηση της ανάπτυξης να εκπληρώσει τα καθήκοντά της στο πλαίσιο της συμφωνίας εταιρικής σχέσης.

Το σχέδιο κανονισμού που επισυνάπτεται στην παρούσα πρόταση επαναλαμβάνει στην ουσία της διατάξεις του παλαιού κανονισμού [2] με την προσαρμογή αυτών στις διατάξεις της νέας συμφωνίας εταιρικής σχέσης ΑΚΕ-ΕΚ.

[2] Απόφαση του Συμβουλίου υπουργών ΑΚΕ-ΕΚ αριθ. 6/91 της 6ης Μαΐου 1991

Για τους λόγους αυτούς, η Επιτροπή προτείνει στο Συμβούλιο να εγκρίνει τη συνημμένη απόφαση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στο πλαίσιο του Συμβουλίου υπουργών ΑΚΕ-ΕΚ ενόψει της έκδοσης απόφασης σχετικά με την έγκριση του εσωτερικού κανονισμού της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την πρόταση της Επιτροπής,

Εκτιμώντας τα ακόλουθα:

(1) Το Συμβούλιο υπουργών AΚΕ-ΕΚ, με την απόφαση αριθ. 1/2000 της 27ης Ιουλίου, θέσπισε μεταβατικά μέτρα με σκοπό την πρόωρη εφαρμογή ορισμένων από τις διατάξεις της συμφωνίας εταιρικής σχέσης ΑΚΕ-ΕΚ που υπογράφηκε στο Κοτονού, εφεξής «η συμφωνία», από τις 2 Αυγούστου 2000.

(2) Μεταξύ των διατάξεων αυτών περιλαμβάνεται το άρθρο 83 της συμφωνίας που ορίζει τα καθήκοντα της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης και τις γενικές αρχές λειτουργίας της.

(3) Σύμφωνα με το άρθρο 83 παράγραφος 4 της συμφωνίας, το Συμβούλιο υπουργών ΑΚΕ-ΕΚ θεσπίζει τον εσωτερικό κανονισμό της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης.

(4) Είναι σκόπιμο να καθοριστεί η θέση της Κοινότητας στο πλαίσιο του Συμβουλίου υπουργών ΑΚΕ-ΕΚ με σκοπό την έγκριση του εν λόγω εσωτερικού κανονισμού.

ΑΠΟΦΑΣΙΖΕΙ:

Άρθρο μόνο

Η θέση που υιοθετεί η Κοινότητα στο πλαίσιο του Συμβουλίου υπουργών ΑΚΕ-ΕΚ σχετικά με την έγκριση του εσωτερικού κανονισμού της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης βασίζεται στο σχέδιο απόφασης που παρατίθεται στο παράρτημα.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗ αριθ. ......./2001 ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

της....

σχετικά με τη θέσπιση του εσωτερικού κανονισμού της επιτροπής συνεργασίας ΑΚΕ-ΕΚ για τη χρηματοδότηση της ανάπτυξης

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 300, παράγραφος 2, δεύτερο εδάφιο, σε συνδυασμό με το άρθρο 310,

τη συμφωνία εταιρικής σχέσης ΑΚΕ-ΕΚ που υπογράφηκε στις 23 Ιουνίου 2000 στο Κοτονού, εφεξής "η συμφωνία", και ιδίως το άρθρο 83 παράγραφος 4,

Εκτιμώντας τα ακόλουθα:

Με την απόφαση αριθ. 1/2000 της 27ης Ιουλίου 2000, το Συμβούλιο υπουργών ΑΚΕ-ΕΚ έθεσε σε πρόωρη εφαρμογή το μεγαλύτερο μέρος των διατάξεων της συμφωνίας,

Το άρθρο 83 παράγραφος 1 της συμφωνίας συστήνει, στο πλαίσιο του Συμβουλίου Υπουργών ΑΚΕ-ΕΚ, επιτροπή συνεργασίας ΑΚΕ-ΕΚ για τη χρηματοδότηση της ανάπτυξης, εφεξής "η επιτροπή".

ΑΠΟΦΑΣΙΖΕΙ:

Άρθρο 1

Σύνθεση της επιτροπής

1. Η επιτροπή απαρτίζεται, αφενός, από μέλη του Συμβουλίου της Ευρωπαϊκής Ένωσης και από ένα μέλος της Επιτροπής των Ευρωπαϊκών Κοινοτήτων και, αφετέρου, επί ισότιμης βάσης, από υπουργούς των κρατών ΑΚΕ.

2. Η Κοινότητα και τα κράτη μέλη της, αφενός, και τα κράτη ΑΚΕ, αφετέρου, ορίζουν κάθε έτος τους αντιπροσώπους τους και ανακοινώνουν την επιλογή τους στη γραμματεία της επιτροπής.

3. Κάθε ένα από τα μέλη της επιτροπής ορίζει τον εντολοδόχο του. Ενημερώνει σχετικά τη γραμματεία της επιτροπής.

4. Κάθε μέλος της επιτροπής που αδυνατεί να παρίσταται σε συνεδρίαση μπορεί να ορίζει αντιπρόσωπό του. Ο αντιπρόσωπος ασκεί όλα τα δικαιώματα του εν λόγω μέλους.

5. Ο πρόεδρος της επιτροπής των πρέσβεων ΑΚΕ-ΕΚ ή ο αντιπρόσωπός του παρευρίσκεται στις συνεδριάσεις της επιτροπής.

6. Οι διευθυντές του κέντρου για την ανάπτυξη των επιχειρήσεων και του τεχνικού κέντρου για την ανάπτυξη της γεωργίας ή οι αντιπρόσωποί τους παρευρίσκονται στις συσκέψεις της επιτροπής για τα θέματα που τους αφορούν.

7. Ένας αντιπρόσωπος της Ευρωπαϊκής Τράπεζας Επενδύσεων παρευρίσκεται στις συνεδριάσεις της επιτροπής.

8. Τα μέλη της επιτροπής καθώς και οι εντολοδόχοι τους δύνανται να συνοδεύονται από συμβούλους.

Άρθρο 2

Προεδρία της επιτροπής

1. Η προεδρία της επιτροπής ασκείται για διάστημα έξι μηνών εκ περιτροπής από τα κράτη ΑΚΕ και από την Κοινότητα. Η προεδρία από την πλευρά της Κοινότητας ασκείται εκ περιτροπής από ένα μέλος του Συμβουλίου της Ευρωπαϊκής Ένωσης σε στενή συνεργασία με την Επιτροπή.

Άρθρο 3

Λεπτομέρειες των συνεδριάσεων

1. Η επιτροπή συνέρχεται κάθε τρίμηνο, τουλάχιστον μία φορά ετησίως σε υπουργικό επίπεδο, κατ´ αρχήν με την ευκαιρία της συνόδου του Συμβουλίου υπουργών ΑΚΕ-ΕΚ.

2. Άλλες συνεδριάσεις υπουργικού επιπέδου διεξάγονται μετά από αίτημα ενός εκ των μερών, σε τόπο που συμφωνείται και από τα δύο μέρη.

3. Οι συνεδριάσεις σε επίπεδο εντολοδόχων διεξάγονται στους συνήθεις τόπους των συνόδων του Συμβουλίου των Ευρωπαϊκών Κοινοτήτων, στη Γενική Γραμματεία ΑΚΕ ή σε άλλους τόπους που συμφωνούνται από την επιτροπή.

4. Εκτός αντίθετης απόφασης, οι συνεδριάσεις της επιτροπής δεν είναι δημόσιες.

Άρθρο 4

Ανάθεση αρμοδιοτήτων

1. Η επιτροπή ασκεί τις αρμοδιότητες που της ανατίθενται δυνάμει των σχετικών άρθρων της συμφωνίας.

2. Καταρτίζει κάθε έτος το πρόγραμμα εργασίας της.

Άρθρο 5

Συσκέψεις

1. Η επιτροπή αποφασίζει με κοινή συμφωνία της Κοινότητας, αφενός, και των κρατών ΑΚΕ, αφετέρου.

2. Οι συσκέψεις της επιτροπής είναι έγκυρες μόνον όταν συμμετέχει το ήμισυ τουλάχιστον των αντιπροσώπων των κρατών μελών της Κοινότητας, ένας αντιπρόσωπος της Επιτροπής και το ήμισυ τουλάχιστον των αντιπροσώπων των κρατών ΑΚΕ.

3. Με την επιφύλαξη άλλων εφαρμοζόμενων διατάξεων, οι συσκέψεις της επιτροπής καλύπτονται από το επαγγελματικό απόρρητο, εκτός κι αν η επιτροπή αποφασίσει διαφορετικά.

Άρθρο 6

Ημερήσια διάταξη των συνεδριάσεων

1. Η επιτροπή συγκαλείται από τον πρόεδρό της, είτε με δική του πρωτοβουλία, είτε μετά από αίτηση των κρατών ΑΚΕ ή της Κοινότητας.

2. Τρεις εβδομάδες τουλάχιστον πριν από την προβλεπόμενη ημερομηνία της συνεδρίασης, η γραμματεία της επιτροπής διαβιβάζει στα μέλη της επιτροπής ένα σχέδιο της ημερήσιας διάταξης στο οποίο επισυνάπτονται τα αναγκαία έγγραφα τεκμηρίωσης.

3. Η ημερήσια διάταξη εγκρίνεται από την επιτροπή στην αρχή κάθε συνεδρίασης. Σε επείγουσες περιπτώσεις, η επιτροπή δύναται, μετά από αίτηση των αντιπροσώπων των κρατών ΑΚΕ ή της Κοινότητας, να αποφασίσει την εγγραφή στην ημερήσια διάταξη σημείων για τα οποία δεν έχουν τηρηθεί οι προθεσμίες που καθορίζονται στην παράγραφο 2.

Άρθρο 7

Τεχνική ομάδα εργασίας

1. Συστήνεται ομάδα εργασίας επιφορτισμένη με την προετοιμασία των εργασιών τεχνικής φύσης και τη σύνταξη όλων των εγγράφων που πρέπει να παρουσιαστούν κατά τις συνεδριάσεις της επιτροπής.

2. Η ομάδα εργασίας απαρτίζεται, μεταξύ άλλων, από έναν αντιπρόσωπο κάθε συμπροέδρου της επιτροπής και της γραμματείας της επιτροπής. Ένας αντιπρόσωπος της Ευρωπαϊκής Τράπεζας Επενδύσεων παρευρίσκεται, ενδεχομένως, στις εργασίες της ομάδας. Οι συμπρόεδροι δύνανται να επικουρούνται από άλλα μέλη της επιτροπής.

3. Η ομάδα εργασίας συνέρχεται τακτικά προκειμένου να ολοκληρώσει το έργο που της αναθέτει η επιτροπή.

Άρθρο 8

Γραμματεία

1. Τα καθήκοντα της γραμματείας της επιτροπής διεκπεραιώνονται από τη γραμματεία του Συμβουλίου ΑΚΕ-ΕΚ.

2. Μετά από κάθε συνεδρίαση της επιτροπής, τα πρακτικά της συνεδρίασης διαβιβάζονται στα μέλη της επιτροπής εντός των τριών εβδομάδων που έπονται της συνεδρίασης. Τα πρακτικά κάθε συνεδρίασης υποβάλλονται προς έγκριση κατά την έναρξη της επόμενης συνεδρίασης.

Βρυξέλλες,

Για το Συμβούλιο Υπουργών

Ο Πρόεδρος